text: Fagforening kræver indgreb mod vognmænd
  13 august 2013 kl. 11.11
  3F vil have minister til at gribe ind mod de danske vognmænd, der har adresse syd for grænsen.
  I går sagde brancheorganisationen for den danske vejgodstransport, ITD:
  95 pct. af den kørsel, der foretages af vognmænd med adresse syd for grænsen, foregår syd for grænsen.
  Derfor er det af konkurrence-hensyn nødvendigt at køre efter andre regler end de danske.
  Men især to postkasse-hoteller syd for grænsen vækker harme hos 3F.
  Her er 20 danske firmaer registret hos de tyske myndigheder. 
  Men det er kun de opsatte postkasser, der viser tegn på liv, skriver Fagbladet 3F.
  Det er ikke tilladt efter EU-reglerne, der kræver, at transportfirmaer har adresse, administration, regnskaber, ansatte og personaleforvaltning i samme land.
  - Det er en klar og fræk omgåelse af reglerne. Postkassevognmænd koster danske job og indtægter til statskassen. Det skal stoppes. Men det kræver, at også Trafikstyrelsen og Transportministeriet kigger over grænsen, siger Jan Villadsen, formand for 3F's Transportgruppe, til Fagbladet 3F.
  Han forventer, at transportminister Pia Olsen Dyhr (SF), griber ind.
  